**4. Ikääntyneiden hyvinvointisuunnitelma**

**Kommentit tekstiosuuteen**

Ikääntyvien hyvinvointisuunnitelmassa on lain mukaan painotettava kotona asumista ja kuntoutumista edistäviä toimenpiteitä ja arvioitava ikääntyneen väestön hyvinvoinnin tilaa, ikääntyneelle väestölle **tarjolla olevien palvelujen riittävyyttä ja laatua** sekä ikääntyvän väestön palvelutarpeeseen vaikuttavia tekijöitä.

Valitettavasti suunnitelmaluonnoksesta puuttuu keskeisten vanhuspalvelujen **riittävyyden arviointi** kokonaan. Vanhuspalveluiden riittämättömyys on jo nykytilanteessa suuri huolenaihe, esim ympärivuorokautisen palveluasumisen tavoiteajat ylittyvät huolestuttavalla tavalla. Tulevaisuudessa tilanne muuttuu vielä haastavammaksi, koska hyvinvointialueella asuvien iäkkäimpien, paljon palveluja tarvitsevien yli 85-vuotiaiden määrä on voimakkaassa kasvussa (67,2%).

Vanhusneuvosto ehdottaa, että suunnitelman tekstiosuuden kohtaan 3.1.1. lisättäisiin arviot ainakin keskeisten palvelujen riittävyydestä sekä siitä onko palvelu pystytty tarjoamaan tavoiteajassa. Olisi myös syytä todeta, että palvelujen riittävyyden arvioinnissa tulisi myös kiinnittää huomiota palvelujen määräytymisen perusteisiin, joiden tulisi olla mahdollisimman avoimia ja läpinäkyviä.

Vanhusneuvosto toteaa, että suunnitelmaluonnoksessa on kiitettävästi kehitetty ja panostettu uusien ennaltaehkäisevän ja etsivän työmuotojen kehittämiseen, jotka tukevat kotona-asumista ja ehkäisevät yksinäisyyttä ja syrjäytymistä monin tavoin. Toivoisimme kuitenkin, että suunnitelmaan sisältyisi myös kustannuksiltaan edullisen kuntouttavan päivätoiminnan lisääminen ja kehittäminen siten, että sen piiriin pääsisi nykyistä useampi ikäihminen. Päivätoiminnan ei tarvitsisi olla jokapäiväistä, mutta kuitenkin säännöllistä. Kerran viikossakin voisi riittää henkilön sosiaalisen hyvinvoinnin tukemiseksi. Monelle on tärkeää päästä kodin ulkopuolelle edes joskus tapaamaan muita ihmisiä ja erityisesti omia ikätovereita.

Vanhusneuvosto toivoo, että hyvinvointialue yhteistyössä kaupunkien kanssa edistäisi myös erilaisia yhteisöllisiä senioriasumismuotoja, joihin ikääntyneet voivat muuttaa silloin kun selviytyminen ja yksinäisyys nykykodissa tuntuu liian raskaalta. Jokaisen ihmisen henkisen hyvinvoinnin kannalta olisi eduksi, jos muutto olisi mahdollisimman usein henkilön oma toive eikä pakon sanelema ratkaisu. Tavoitteeksi tulisi asettaa se, että mahdollisimman moni ikäihminen voisi itse päättää, että ”tämä on se koti, johon tahdon asettua loppuelämäkseni”.

Vantaan ja Keravan hyvinvointialueella toimii lukuisia ikäihmisten terveyttä ja hyvinvointia edistäviä järjestöjä. On tärkeää, että hyvinvointialue tekee järjestöjen työtä näkyväksi tiedottamalla niiden tarjoamista palveluista omien palvelujensa yhteydessä.

**Kommentit tavoitteisiin ja toimenpiteisiin sivut 25 – 31**

***Palvelujen saatavuuden ja saavutettavuuden turvaaminen***

**Tavoite 1. Ikääntyneet asukkaat pääsevät tarpeenmukaisten palvelujen piiriin** (nostetaan aiemmalta 2. paikalta 1. paikalle)

*Toimenpiteet:*

1. Varmistamme keskeisten vanhuspalvelujen (ympärivuorokautinen palveluasuminen ja kotihoito) **saatavuuden ja riittävyyden**

* mittareina voisivat olla esim palveluun pääsy tavoiteajassa, palvelujen määräytymisen perusteiden arviointi

1. Palvelujen esteettömyys ja saavutettavuus jne…
2. Omalääkäri kotihoidon ja omaishoidon asiakkaille
3. Tiedon selkeyden varmistaminen, tässä voisi ehkä myös mainita että viestintää toteutetaan myös printtimuodossa

**Tavoite 2. Ikääntyneiden asukkaiden digiosallisuus ja digipalvelujen saatavuus ja saavutettavuus lisääntyy… jne…**

***Yhteiskunnallinen oikeudenmukaisuus***

Ehdotamme tämän painopisteen yhteyteen luonnoksessa mainittujen tavoitteiden lisäksi kahta muuta tavoitetta.

**Tavoite 3**

**Digiosaamattomien asukkaiden mahdollisuus saada tietoa palveluista varmistetaan**

*Toimenpiteet:*

1. Toteutetaan printtimuotoinen palveluopas, joka päivitetään vuosittain
2. Tiedotetaan ajankohtaisista asioista Vantaan Sanomissa, Selko Vantaassa sekä Keski-Uusimaa Viikko-lehdessä

**Tavoite 4**

**Vähemmistöjen oikeus saada palveluja varmistetaan**

*Toimenpiteet:*

1. Hyvinvointikertomukseen sisällytetään arvio palvelujen riittävyydestä